Oglas

V kvalifikacijah je imela Fabjanova 4. čas, v četrtfinalu je bila druga v svoji skupini, prav tako v polfinalu, medtem ko je v finalu spet tekla izjemno zrelo, se ves čas držala vodilne Maiken Caspersen Falla in na koncu za milimetre zgrešila srebro. Foto: EPA

V Besnici proslavljajo olimpijsko kolajno

Tek Vesne Fabjan za olimpijski bron

Izmed štirih Slovenk v polfinale Fabjanova in Višnarjeva

Kakšen suveren nastop Besničanke v velikem finalu! Nenehno je bila na mestih za medaljo, ko je na koncu z Norvežankama Maiken Caspersen Falla in Ingvild Flugstad Östberg ušla zasledovalkam, pa je bilo le še vprašanje, kakšne barve bo medalja. Falla - vodila je večji del finala - je bila premočna, boj z Östbergovo pa je bil napet do ciljne črte. Fotofiniš je povedal: bron gre Slovenki.

Srebro ušlo le za stotinko. Pa kaj.

V kvalifikacijah je imela Fabjanova četrti čas. "Bomo videli," je bila kratka. S smučmi je bila lahko zadovoljna. Samozavestno je čakala izločilne boje. V četrtfinalu je bila druga v svoji skupini, prav tako v polfinalu, kjer si je po fotofinišu zagotovila neposreden vstop v finale. Tam je spet tekla izjemno zrelo, napako je naredila le na koncu, ko je bilo dosegljivo srebro - Alpinin čevelj Östbergerjeve je bil čez črto le stotinko prej -, kar pa niti ni pomembno. Ocena njenega nastopa je lahko le: sijajno, osupljivo, dih jemajoče.

Vedno v senci Majdičeve

To je 13. slovenska zimska olimpijska medalja, sedma bronasta, druga v smučarskih tekih. Nihče je ni pričakoval. Morda nastop v finalu, ne pa medalje. Fabjanova je bila pogosto tarča kritik, češ da več govori, kot naredi, čeprav ima zmago v svetovnem pokalu. V obdobju Petre Majdič je bila vedno v njeni senci, po slovesu Majdičeve pa ni prevzela tiste vloge, ki bi jo "morala". Zdaj je vsem zaprla usta. Ves trening se je izplačal, leta garanja so obrodila sadove.

Vse je v glavi!

28-letna Fabjanova je samozavest za uspeh v Sočiju dobila sredi januarja, ko je bila na Poljskem tretja (po treh letih je spet stopila na zmagovalni oder tekme svetovnega pokala), resda v okrnjeni konkurenci. Na tisto tekmo je prišla z velikimi dvomi, saj je imela tudi to sezono težave z boleznijo. "Včasih rečemo, da je sploh pri šprintu veliko v glavi. Če si močan v tem elementu, lahko nadoknadiš kakšno fizično pomanjkljivost," je ugotavljala po tisti tekmi. V Sočiju je vse vprašaje, ki jih je imela med sezono, spremenila v enkratno olimpijsko zgodbo ...

Odlično tekmovale tudi preostale Slovenke

Katja Višnar, ki je imela drugi čas kvalifikacij, se je prebila do polfinala, kjer jo je v ciljnem šprintu zmanjkalo in je bila peta (tolažba: njen fant Ola Vigen Hattestad je slavil v moški konkurenci). V tej skupini se je zalomilo zmagovalki skiatlona Marit Björgen, ki je v ciljni ravnini padla, prav tako je bila neuspešna vodilna v šprinterskem seštevku svetovnega pokala, Denise Herrmann. Alenka Čebašek in Nika Razinger sta izpadli v četrtfinalu (v skupini sta bili s Fabjanovo), kjer so se razblinili tudi vsi upi Američanke Kikkan Randall.

Šprint prosto (Ž): 1. M.-C. FALLA NOR 2:35,49 2. I.-F. ÖSTERBERG NOR +0,38 3. V. FABJAN SLO 0,40 4. A.-U. JACOBSEN NOR 1,82 5. I. INGEMARSDOTTER ŠVE 6,55 6. S. CALDWELL ZDA 12,26 ... 9. K. VIŠNAR SLO 17. A. ČEBAŠEK SLO 27. N. RAZINGER SLO Izidi kvalifikacij (Ž): 1. M.-C. FALLA NOR 2:32,07 2. K. VIŠNAR SLO +0,40 3. M. BJÖRGEN NOR 1,10 4. V. FABJAN SLO 2,06 5. I. INGEMARSDOTTER ŠVE 0,41 6. I.-F. ÖSTERBERG NOR 0,48 7. A.-U. JACOBSEN NOR 0,49 8. D. HERRMANN NOR 0,52 ... 14. A. ČEBAŠEK SLO 3,87 17. N. RAZINGAR SLO 4,48 Šprint prosto (M): 1. O. V. HATTESTAD NOR 3:38,39 2. T. PETERSON ŠVE +1,22 3. E. JÖNSSON ŠVE 19,74

V Besnici proslavljajo olimpijsko kolajno

Tek Vesne Fabjan za olimpijski bron